RESOLUCIÓN do 30 de setembro de 2008, da Secretaría Xeral de Comunicación, pola que se convoca o premio institucional Chano Piñeiro, no ámbito da promoción do sector audiovisual correspondente ao ano 2008, e se aproban as súas bases.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/10/2008

O fomento das actividades culturais e audiovisuais entendidas como servizo aos cidadáns supón unha das premisas da Secretaría Xeral de Comunicación. A convocatoria e correspondente concesión do premio Chano Piñeiro do audiovisual constitúe un mecanismo importante para o cumprimento do mencionado obxectivo, e devolve o recoñecemento da sociedade ao labor de persoas ou institucións que, ben coas súas obras, ben a través da súa participación activa en diversos ámbitos de creación audiovisual, contribúen ao enriquecemento do patrimonio cultural e audiovisual galego.
Esta convocatoria pretende promover a colaboración de institucións e asociacións culturais e audiovisuais coa concesión dos premios Chano Piñeiro. Búscase con isto subliñar un labor que, malia desenvolverse nas competencias dun organismo administrativo, debe ser, por riba de todo, fiel reflexo das valoracións e sentimentos da sociedade, representada polos distintos sectores do ámbito audiovisual.
Na súa virtude,
DISPOÑO:
Único.-Para 2008, convócase o galardón Chano Piñeiro do audiovisual, de acordo coas seguintes bases:
Primeira.-Convocatoria e modalidade do galardón.
O premio Chano Piñeiro constará de dúas modalidades:
A. Audiovisual galego.
B. Audiovisual internacional con relevancia para Galicia.
Segunda.-Obxecto do premio.
1. O premio Chano Piñeiro, nas súas dúas modalidades, concederase como recompensa e recoñecemento do labor dos seleccionados, no seu ámbito correspondente, posto de manifesto a través dunha traxectoria relevante.
2. O premio, nas súas dúas modalidades, outorgarase con base nas actividades de creación audiovisual realizadas por unha ou varias persoas físicas ou colectivos susceptibles de seren considerados creadores, aínda que carezan de personalidade xurídica.
3. Para a concesión do premio, terase en conta a calidade das obras ou actividades recompensadas e a súa significación como achega sobresaínte ao audiovisual galego.
Terceira.-Dotación económica.
1. A dotación económica total da convocatoria será de 10.000 euros. Esta poderase repartir por igual entre varios galardoados en calquera das dúas modalidades, no caso de que o xurado decidise outorgar o premio ex aequo.
2. O xurado poderá conceder un galardón honorífico sen dotación económica.
3. En ningún caso a concesión do premio suporá a cesión ou limitación dos dereitos de propiedade intelectual do seu autor.
Cuarta.-Xurado.
1. O premio será outorgado por un xurado coa seguinte composición:
a) Presidente: o secretario xeral de Comunicación, que poderá delegar en persoas que o representen.
b) Secretario: un funcionario da Dirección Xeral de Comunicación Audiovisual, con voz e sen voto.
c) Vogais: un número non inferior a cinco nin superior a dez, que serán designados polo secretario xeral de Comunicación entre persoas de recoñecido prestixio no eido audiovisual, de forma que quede garantida ao máximo a idoneidade, competencia e independencia deles.
2. Ademais, poderán formar parte do xurado persoas que foran premiadas na anterior convocatoria do premio ou, se é o caso, un representante da persoa xurídica premiada, libremente designada por esta.
3. Os vogais terán dereito a percibir as gratificacións correspondentes ao seu traballo de asesoramento e, se é o caso, aos gastos de locomoción e aloxamento.
Quinta.-Proposta de candidatos e resolución.
Os candidatos serán presentados polos vogais do xurado ou polas entidades culturais ou profesionais vinculadas ao sector audiovisual mediante propostas dirixidas ao secretario xeral de Comunicación ou ao propio xurado unha vez constituído.
En caso de que se delegue a presidencia do xurado, a decisión elevarase ao secretario xeral de Comunicación a través do presidente.
A resolución pola que se outorgue o galardón publicarase inmediatamente no Diario Oficial de Galicia e notificarase oportunamente.
Sexta.-Acto público de entrega.
A entrega do premio efectuarase nun acto público convocado para o efecto coa transcendencia, solemnidade e publicidade axeitadas.
Disposición derradeira
Encoméndaselle ao director xeral de Comunicación Audiovisual, no ámbito das súas competencias, o desenvolvemento desta convocatoria.
Santiago de Compostela, 30 de setembro de 2008.
Fernando Salgado García
Secretario xeral de Comunicación